R. Rafaj, poslanec: (2007-06-27):
Chcem povedať, že Slovenská národná strana od začiatku, kedy uzrel svetlo sveta návrh, pristupovala k Zákonníku práce pragmaticky a snažila sa o jeho vyváženosť. K tomu smerovali aj naše pripomienky a myslím si, že od toho februárového pôvodného návrhu až do dnešného stavu sa nám to aj v mnohom podarilo. Uvedomili sme si našu zodpovednosť predovšetkým za ťahúňa slovenskej ekonomiky ťažkého priemyslu, a to je predovšetkým automobilový priemysel, pretože nemôžeme sa nazývať Detroidom Východu bez toho, aby sme neumožnili tomuto priemyslu, ktorý, mimochodom, sanuje veľkú časť nášho vývozu, umožniť, pokiaľ možno, bezproblémový chod. Súčasne Slovenská národná strana ako koaličný partner musela na seba prevziať záväzok, ktorý vyplýva z programového vyhlásenia vlády, predovšetkým v časti 3. 2. Pracovné vzťahy a sociálny dialóg, kde sa vládna koalícia zaviazala, citujem,  „že pripraví novelizáciu Zákonníka práce s cieľom zabezpečiť zvýšenú ochranu zamestnancov“ atď. atď. Čiže toto sú mantinely, kde sa môžeme pohybovať. Nakoľko tu zaznela myslím aj od pána Brocku a niektorých ďalších kolegov z opozície poznámka na štyri pozmeňujúce návrhy, chcem povedať, že tieto predložili poslanci Slovenskej národnej strany vo viacerých výboroch, a chcem povedať, že jeden predložím teraz ja. Jeden už predložila pani Belásová a myslím, že jeden ďalší je už súčasťou prednesených alebo predložených písomných návrhov. Ja som ich zaznamenal celkovo 6 a týkajú sa novelizačného bodu 38 § 62, novelizačného bodu 142 § 240, § 93 ods. 3, novelizačného bodu 75 § 97 ods. 11, to je môj  prípad, § 133 ods. 3 a § 103 ods. 3. Takže, ak dovolíte, predložil by som svoj pozmeňujúci návrh  k vládnemu návrhu zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov. Po prvé. Novelizačný bod 75 znie, citujem:  „75. V § 97 ods. 11 sa vypúšťajú slová,“ citujem, „a na zabezpečenie bezpečného a plynulého výrobného procesu“, koniec citácie a na konci sa pripája táto veta, citujem: „So zamestnancom, ktorý vykonáva rizikové práce, možno dohodnúť výnimočne prácu nadčas aj na zabezpečenie bezpečného a plynulého výrobného procesu po predchádzajúcom súhlase zástupcov zamestnancov.“.“ Ak dovolíte, odôvodním tento návrh, ktorý je v záujme zabezpečenia bezpečnosti a plynulosti výrobného procesu práce nadčas, predovšetkým je to spomínaný automobilový priemysel, ktorý pracuje nepretržite v linkách a jedna časť výroby bezprostredne nadväzuje na druhú, preto sme napriek tomu, že si uvedomujeme, že je tu smernica 203/88 Európskych spoločenstiev, ktorá zvyšuje ochranu zdravia pre nočné práce a môže sa to týkať aj nočných prác, chcem oceniť, že aj po konzultáciách s rezortom ministerstva práce došlo k takejto všeobecnej a akceptovateľnej zhode pre tých pracovníkov, teda ktorí vykonávajú rizikové práce za taxatívne vymedzených podmienok, a to predovšetkým, samozrejme, súhlasu konkrétneho zamestnanca a súhlasu zástupcov zamestnancov. Pracovnoprávna ochrana zamestnanca je zabezpečená podmienením výkonu práce nadčas dohodou s príslušným zamestnancom, pretože ide o rizikovú prácu, a taktiež so zástupcami zamestnancov. Znemožnenie práce nadčas v rizikových prevádzkach by totiž mohlo spôsobiť škody pri zabezpečovaní plynulosti a bezpečnosti výroby najmä v spomínanom automobilovom alebo strojárskom ťažkom priemysle. Zdôrazním, že najmä v podmienkach automobilovej výroby nie je možné niektoré rizikové pracoviská, predovšetkým v lakovniach a karosárňach, vylúčiť. V prípade, ak by došlo k zastaveniu výrobnej linky z dôvodu poruchy na týchto pracoviskách a následku k výpadku výroby podľa pôvodného návrhu novely by dobehnutie sklzu vo výrobe nebolo možné zabezpečiť nadčasovou prácou a následne by mohlo prísť až k zastaveniu celej fabriky aj vzhľadom na to, že ide o pomerne vysoko špecializované profesie, kde nie je možné zo dňa na deň zobrať brigádnikov na takýto typ práce. Ďalej by som vám chcel predložiť druhý pozmeňujúci návrh. Týka sa novelizačného bodu 87, kde sa vkladá nový bod 88, ktorý znie, citujem: „V § 121 ods. 1 sa za prvú vetu vkladá veta, ktorá znie: „Zamestnancovi, ktorý vykonáva rizikové práce patrí za prácu nadčas dosiahnutá mzda a mzdové zvýhodnenie najmenej 35 % jeho priemerného zárobku.“.“ Bezprostredne to súvisí s predchádzajúcim bodom. Vzhľadom na to, že ide o osobitný charakter rizikových prác sa navrhuje, aby v prípade nadčasovej práce patrilo zamestnancovi vykonávajúcemu takúto rizikovú prácu nadčas mzdové zvýhodnenie oproti pôvodnému zneniu 25 % plus 10 %, čiže v celkovej výške 35 %  a toto zvýšené zvýhodnenie je kompenzáciou za už spomínanú expozíciu v rizikovom prostredí počas výkonu nadčasovej práce a s týmto opatrením súhlasia aj zamestnávatelia, takže opäť je to pragmaticky vyvážený prístup a ja vás na záver prosím o jeho podporu. Ďakujem pekne.